**OBAVIJEST RODITELJIMA I UČENICIMA**

**O NAČINU ORGANIZIRANJA NASTAVE NA POČETKU ŠK.GOD.2020./2021.**

Dragi učenici, poštovani roditelji,

Pred nama je početak nove školske godine, poseban i izazovan kao nikad prije. Ovom obaviješću želimo vam predočiti kako će izgledati rad u našoj školi na početku nastavne godine u svim svojim sastavnicama. U organiziranju rada vodili smo se *Uputama HZJZ i Ministarstva znanosti i obrazovanja za sprječavanje i suzbijanje epidemije COVID -19* od 24.8.2020., kao i *Modelima i preporukama za rad u uvjetima povezanim s COVID -19,* od 29.8.2020*.*koje u cijelosti možete pročitati u prilogu ove obavijesti.

**DOLAZAK U ŠKOLU/ ODLAZAK IZ ŠKOLE**

Nastava će se odvijati u dvije smjene koje će se tjedno izmjenjivati. Prvoga tjedna u jutarnju smjenu dolaze odjeli koji se školuju po redovnom programu -na hrvatskom jeziku i latiničnom pismu, a u popodnevnu smjenu dolaze učenici koji se školuju po modelu A – na srpskom jeziku i ćiriličnom pismu. Prvog dana učenici će imati 4 nastavna sata , a sljedećih dana po rasporedu.

Učeniku se mora izmjeriti tjelesna temperaturu svakog dana prije dolaska u školu. Nije dozvoljen dolazak učeniku s povišenom temperaturom. Molimo roditelje da odmah vode učenika liječniku te obavijeste razrednika o tome.

Učenici će ulaziti u školu na tri ulaza u školu po razredima, sa razmakom od 10 minuta između razreda, održavajući preporučeni razmak između učenika od 1.5 m. Pri ulasku svaki učenik mora dezinficirati ruke ,a potplat cipela obrisati o dezinfekcijsku barijeru. Točno vrijeme i ulaz za svaki razred učenici/ roditelji će dobiti od razrednika. Učenici će se preobuvati ispred svoje učionice. Odlazak iz škole će biti proveden na isti način i istim putem, a vrijeme izlaska će ovisiti o rasporedu sati svakog razrednog odjela.

**REDOVNA NASTAVA**

Svaki razredni odjel bit će smješten u jednu učionicu u kojem će se za njih održavati gotovo sva nastava ( osim povremeno TZK i Informatika) i neće biti premještanja iz učionice u učionicu. Učionice su dodijeljene prema njihovoj veličini i brojnosti učenika razrednog odjela. Svaki učenik sjedi sam u klupi i ne mijenja mjesto koje mu je određeno. Učenička mjesta su na dovoljnom razmaku tako da učenici neće morati nositi zaštitne maske , osim ako to žele ili im je liječnik preporučio zbog njihova zdravstvenog stanja. Učionice će se redovito prozračivati te dezinficirati poslije svake smjene.

Sukladno preporuci, većina predmetne nastave u višim razredima kao i predmetna nastava u razrednoj nastavi bit će oblikovana u dvosate. Na taj način smanjuje se broj učitelja koji u jednom danu ulaze u razred.

Kako je i preporučeno, za lijepa vremena učitelji će izvoditi učenike u školsko dvorište radi tjelovježbe ili izvođenja izvanučioničke nastave.

**DODATNA , DOPUNSKA, INA**

Dodatna i dopunska nastava će biti provođene za svaku skupinu učenika iz jednog razrednog odjela zasebno, naizmjence po tjednima. Smatramo da će na taj način učinkovitost biti veća nego da se učenici iz više skupina spoje u nastavu na daljinu.

Pojedine izvannastavne aktivnosti učitelji će organizirati ovisno o broju zainteresiranih učenika: samo za jedan odjel, naizmjence za dva odjela, ili kao nastavu na daljinu u slučaju da su zainteresirani učenici iz više odjela.

**ŠKOLSKI ODMORI**

Prema uputama učenici različitih razrednih odjela ne smiju doći u fizički kontakt, stoga ćemo izostaviti odmore na školskom hodniku. Učenici će se odmarati u svojoj učionici, a sukladno dogovoru učitelja, svaki dan će jedan dio nastavnog sata imati u školskom dvorištu, kako bi se razgibali na svježem zraku. Pri odlasku na toalet moraju poštivati razmak i ograničenje broja osoba koje u njemu mogu istovremeno biti.

**UŽINA i PIĆE**

Školska užina će biti organizirana od 14.9.2020. po cijeni od 5 kn po obroku dnevno. Za sada nema besplatne prehrane. Užina će se učenicima donijeti u njihovu učionicu. Preporučamo da učenici ponesu vlastitu bočicu sa vodom za piće.

**ODRŽAVANJE HIGIJENE**

U svakoj učionici i toaletu učenici će moći oprati ruke vodom i tekućim sapunom i obrisati ruke papirnatim ubrusom. Molimo roditelje da učenicima naglase važnost čestog pranja ruku, naročito u ovim epidemijskim uvjetima. Škola će nabaviti po 2 platnene perive maske za učenike viših razreda, te učenike putnike u razrednoj nastavi, kako bi se omogućila maksimalna sigurnost pri kretanju učenika izvan svoje učionice ( za vrijeme odlaska u wc, za vrijeme “praznog“ sata ukoliko ne ide na neku izbornu i dr.). Molimo da u prvom tjednu osigurate masku za svoje dijete, dok ne dobijete, već naručene, od nas.

**PRIJEVOZ UČENIKA**

Za učenike putnike bit će organiziran prijevoz za dolazak u školu i povratak. Kako i u javnom prijevozu vrijede posebne epidemiološke mjere, učenici putnici su obavezni u autobusu nositi masku te držati fizički razmak tako da sjede jedan iza drugoga te da su udaljeni od učenika drugih razrednih odjela koliko je to moguće.

**UDŽBENICI, BILJEŽNICE, PREOBUĆA**

Udžbenici će biti podijeljeni učenicima odmah po dostavi dobavljača. Radne bilježnice trebaju kupiti roditelji učenika u odjelima na hrvatskom jeziku prema popisu koji se nalazi na web stranici škole, dok će učenici u odjelima modela A radne bilježnice dobiti donacijom ZVO. Svaki učenik će donacijom Grada Vukovara dobiti komplet običnih bilježnica za pisanje. U planu je za učenike i doniranje startasica / cvički , stoga se za preobuvanje ne morate kupovati novu obuću, već pričekati donaciju koristeći staru preobuću.

**OSIGURANJE UČENIKA**

Grad Vukovar će platiti osiguranje za sve učenike škole koje će vrijediti od 1.9.2020. do 31.8.2021. i vrijedi 24h dnevno.

**RODITELJSKI SASTANCI I INDIVIDUALNE INFORMACIJE ZA RODITELJE**

Dolazak roditelja u školsku ustanovu je dozvoljen samo u slučaju dovođenja učenika 1. razreda i djeteta s teškoćama. U slučaju potrebe kontakta i dolaska u tajništvo, ili kod ravnateljice , molimo Vas da se telefonski najavite.

Prvi roditeljski sastanci će se održati krajem ovog tjedna za sve razredne odjele od 2.- 8. razreda. Prema odluci razrednika održat će se u dvorištu škole, ili videokonferencijom.

Informativni razgovori održavat će se kao i na kraju protekle školske godine, telefonom, e-mailom i sl.

**PRIJEM PRVAŠIĆA**

Svečani prijem učenika u prvi razred će se ove godine održati bez priredbe, u posebno dogovoreno vrijeme 7.9.2020. o čemu će roditelji biti osobno obaviješteni. Tada će se kratko održati i prvi roditeljski sastanak gdje će roditelji dobiti osnovne informacije i upute.

**UČENICI SA ZDRAVSTVENIM TEŠKOĆAMA**

Roditelji koji smatraju da njihova djeca ne mogu pohađati nastavu u ovim uvjetima sukladno napisanim uputama jer imaju zdravstvene poteškoće zbog kojih su direktno ugroženi, moraju se obratiti liječniku obiteljske medicine, i/ili pedijatru:

"*Za svaku izrazito vulnerabilnu osobu (djelatnik i dijete/učenik) ili osobu koja dijeli kućanstvo s izrazito vulnerabilnom osobom, potrebno je pojedinačno razmotriti situaciju uzimajući u obzir aktualnu epidemiološku situaciju. Odluku o tome donosi liječnik primarne zdravstvene zaštite kao i o eventualnim drugim posebnim mjerama zaštite poput nošenja maske i sl. (pedijatar, liječnik obiteljske medicine, te za učenike kod izostanaka duljih od mjesec dana liječnik školske medicine)."*

Škola će prilagoditi rad s tim djetetom, ovisno o dobivenoj preporuci liječnika.

Sve dodatne informacije i upute roditelji će moći dobiti na roditeljskim sastancima od razrednika.

Zahvaljujem Vam na razumijevanju naših napora da organiziramo rad škole na učinkovit i siguran način. Molim vas za strpljenje i suradnju u provođenju nastave u ovim izmijenjenim i otežanim uvjetima.

S poštovanjem,

 Ravnateljica :

 Slavica Mišić, prof.